**3. Η ΕΛΛΗΝΙΚΗ ΕΠΑΝΑΣΤΑΣΗ ΤΟΥ 1821 - ΕΝΑ ΜΗΝΥΜΑ ΕΛΕΥΘΕΡΙΑΣ ΓΙΑ ΤΗΝ ΕΥΡΩΠΗ**

**ΥΛΗ**

**Ο χαρακτήρας της Ελληνικής Επανάστασης.**

**Οργάνωση και έκρηξη της επανάστασης**.

* Η επανάσταση στις Ηγεμονίες. ΟΧΙ
* Η εδραίωση της επανάστασης. ΟΧΙ
* Οι πρώτες αντιδράσεις στην επανάσταση. ΟΧΙ
* Η εξέλιξη της Επανάστασης. ΟΧΙ

**Η πολιτική συγκρότηση των Ελλήνων**.

**Η έκβαση της Επανάστασης**.

**ΣΗΜΕΙΩΣΕΙΣ**

**Ο χαρακτήρας της Ελληνικής Επανάστασης:**

Η Επανάσταση των Ελλήνων το 1821 εξασφάλισε στο ελληνικό έθνος ανεξάρτητη εθνική εστία (γεωγραφική επικράτεια ως ενιαίο αυτόνομο κράτος, ανεξάρτητο από την Οθωμανική Αυτοκρατορία). **Ο χαρακτήρας της Επανάστασης του 1821 ήταν διπλός:**

* **Εθνικό κίνημα**, **συγγενές με τα αντίστοιχα εθνικά κινήματα της εποχής** του (όπως στην Ιταλία και στη Γερμανία, που ήταν τμήματα ευρύτερων αυτοκρατοριών και έγιναν τελικά ανεξάρτητα εθνικά κράτη, αλλά και στην Αμερική, όπου οι αποικίες της Μ. Βρετανίας και της Γαλλίας ανεξαρτητοποιήθηκαν από τα βασίλεια που τις δημιούργησαν και συγκρότησαν ως ανεξάρτητο κράτος τις Ηνωμένες Πολιτείες της Αμερικής το 1776)
* **Πολιτικό κίνημα**, που αποσκοπούσε: α) στην **απελευθέρωση του έθνους** και τη **συγκρότηση ανεξάρτητου εθνικού κράτους** και β) στη **σύσταση ευνομούμενης πολιτείας με αντιπροσωπευτική διοίκηση** (βουλή, κυβέρνηση) και **δημοκρατικά χαρακτηριστικά** (όπως αναδεικνύονται από τα Συντάγματα της Επανάστασης), ιδιαίτερα επηρεασμένο στο σημείο αυτό από την Γαλλική Επανάσταση του 1789.

**Στο επίπεδο των ιδεών** τα κυριότερα συστατικά στοιχεία του ελληνικού εθνικού κινήματος ήταν:

* + η προβολή των Ελλήνων της εποχής ως **απογόνων και κληρονόμων των αρχαίων Ελλήνων**
	+ η **ταύτιση των Ελλήνων με τους άλλους Ευρωπαίους** και η διαφοροποίησή τους από τους Τούρκους
	+ η **καταγγελία της τουρκικής κυριαρχίας** ως παράνομης και της εξουσίας του Οθωμανού σουλτάνου ως αυθαίρετης
	+ η προβολή του δικαιώματος των Ελλήνων να διεκδικήσουν την ελευθερία τους από την κυριαρχία και την εξουσία των Τούρκων και να συστήσουν **ανεξάρτητη και ευνομούμενη πολιτεία στη βάση των αρχών της εθνικής αυτοδιάθεσης και της λαϊκής κυριαρχίας.**

**Οργάνωση και έκρηξη της επανάστασης**

Στη διάρκεια της Τουρκοκρατίας είχαν εκδηλωθεί αρκετές εξεγέρσεις των Ελλήνων σε διάφορες περιοχές του ελλαδικού χώρου. Καμία, όμως, δεν τελεσφόρησε.

**Η Φιλική Εταιρεία**

* Τελικά, την Επανάσταση του 1821 προετοίμασε η ***Φιλική Εταιρεία***, μυστική επαναστατική οργάνωση που **ιδρύθηκε το 1814 στην Οδησσό της Ρωσίας** από τρεις Έλληνες εμπόρους, **τον Εμμανουήλ Ξάνθο, τον Νικόλαο Σκουφά και τον Αθανάσιο Τσακάλωφ**.
* **Σκοπός των Φιλικών** ήταν να προκληθεί, αφού θα είχε αναπτυχθεί η Εταιρεία και όταν παρουσιαζόταν η κατάλληλη ευκαιρία, **γενική επανάσταση των Ελλήνων για την απελευθέρωση από τους Οθωμανούς Τούρκους**.
* **Στόχοι των Φιλικών**, σε πρώτη φάση, ήταν **να κατηχήσουν στην Εταιρεία όσο το δυνατόν περισσότερους σημαίνοντες Έλληνες** και **να αναθέσουν την ηγεσία στον Ιωάννη Καποδίστρια**, υπουργό Εξωτερικών τότε της Ρωσίας, ώστε μέσω αυτού **να εξασφαλίσουν την υποστήριξη της κραταιάς και ομόθρησκης Ρωσίας**.
* **Οι Φιλικοί πέτυχαν τον πρώτο στόχο τους** κάνοντας μέλη της Εταιρείας τους σημαντικότερους κλέφτες και αρματολούς της εποχής, καθώς και εμπόρους, διανοούμενους και κληρικούς.

Όμως, **ο Καποδίστριας αρνήθηκε να αναλάβει την ηγεσία**, επειδή έκρινε πως οι περιστάσεις δεν ευνοούσαν την επιτυχία του εγχειρήματος. Επιπλέον, τόσο οι απόψεις του όσο και η ιδιότητά του ως Ρώσου διπλωμάτη δεν ήταν συμβατές με τις ριζοσπαστικές ιδέες που ενέπνεαν τη δράση της Φιλικής Εταιρείας. Για τον ίδιο λόγο ο Καποδίστριας αρνήθηκε να ζητήσει από τον Ρώσο αυτοκράτορα Αλέξανδρο Α' τη συνδρομή της Ρωσίας.

* **Η ηγεσία της Εταιρείας δόθηκε εν τέλει, στις αρχές του 1820,** στον ***Αλέξανδρο Υψηλάντη***, γόνο επιφανούς οικογένειας ***Φαναριωτών*** στην υπηρεσία τότε του Ρώσου τσάρου**.**

**Με την έξοδό του στις Παραδουνάβιες Ηγεμονίες, στα σύνορα της Ρωσίας, τον Φεβρουάριο του 1821**, ο Υψηλάντης φαίνεται πως υπολόγιζε όχι μόνον στην πρόκληση γενικής εξέγερσης, που οραματίζονταν ορισμένοι Φιλικοί, αλλά και σ’ έναν ρωσοτουρκικό πόλεμο, τον οποίο θα προκαλούσε η αναμενόμενη εισβολή τουρκικών στρατευμάτων στις Ηγεμονίες και η εξίσου αναμενόμενη προσπάθεια της Ρωσίας να περιφρουρήσει το ιδιότυπο καθεστώς αυτονομίας τους (αυτοδιοικούμενες φόρου υποτελείς στο Σουλτάνο, με ηγεμόνες ελληνικής καταγωγής από το Φανάρι της Κωνσταντινούπολης).

* **Στις 22 Φεβρουαρίου 1821, ο Αλέξανδρος Υψηλάντης διέβη τον ποταμό Προύθο και εισήλθε στη Μολδαβία**, στην πρωτεύουσα της οποίας, στο Ιάσιο, από κοινού με τον Φαναριώτη ηγεμόνα Μιχαήλ Σούτσο και με τη βοήθεια κλεφταρματολών από την κυρίως Ελλάδα και πατριωτών νέων από χώρες του εξωτερικού (Ιερός Λόχος) **κήρυξε την πλήρη ανεξαρτησία των παραδουνάβιων ηγεμονιών από τους Οθωμανούς.**
* **Η επανάσταση των Ελλήνων στις παραδουνάβιες ηγεμονίες απέτυχε.** Η Ρωσία καταδίκασε την εξέγερση των Ελλήνων και τον Αλέξανδρο Υψηλάντη και επέτρεψε στους Οθωμανούς να την καταστείλουν. **Όμως, η είδηση της εξέγερσης έδωσε το μήνυμα της ανάφλεξης και στον ελλαδικό χώρο κι έτσι το Μάρτιο του 1821 ξεσηκώθηκαν κλεφταρματολοί, έμποροι, καπεταναίοι, προεστοί και κληρικοί σε όλες σχεδόν τις ελληνικές περιοχές.**

**H πολιτική συγκρότηση των Ελλήνων**

**Οι τοπικοί οργανισμοί**:

**Με το ξέσπασμα της Επανάστασης δημιουργήθηκαν** στην Πελοπόννησο, τη Στερεά Ελλάδα και τα νησιά (Ύδρα, Σπέτσες) ένα **είδος τοπικών κυβερνήσεων**. Οι οργανισμοί αυτοί ελέγχονταν κυρίως από προεστούς, Φαναριώτες και ιεράρχες και λιγότερο από τους στρατιωτικούς ηγέτες, πρώην κλέφτες και αρματολούς. Ενδεικτικά:

* Γερουσία της Δυτ. Χέρσου Ελλάδος
* Πελοποννησιακή Γερουσία
* Άρειος πάγος (Αν. Στερεά Ελλάδα)

**Οι Εθνοσυνελεύσεις και τα Συντάγματα της Επανάστασης**

**Α΄ Εθνοσυνέλευση, Επίδαυρος, Δεκέμβριος 1821-Ιανουάριος 1822**

* Ψήφισε **το πρώτο ελληνικό σύνταγμα, γνωστό ως** **Σύνταγμα της Επιδαύρου**, κείμενο έντονα επηρεασμένο από τα συντάγματα της γαλλικής Επανάστασης, που ανακήρυξε την **ελληνική ανεξαρτησία**, θέσπισε το πολίτευμα της **αβασίλευτης δημοκρατίας**, μοναδική εξαίρεση στην Ευρώπη, στην οποία τότε επικρατούσε η βασιλεία.

**Β΄ Εθνοσυνέλευση, Άστρος Κυνουρίας, Μάρτιος-Απρίλιος του 1823**

* **Νόμος της Επιδαύρου** (ελαφρώς τροποποιημένη εκδοχή του Συντάγματος της Επιδαύρου). **Καταργήθηκαν όλοι οι τοπικοί οργανισμοί και το αξίωμα του αρχιστρατήγου, που είχε ως τότε ο Κολοκοτρώνης**. Πρόεδρος του Εκτελεστικού (αντίστοιχο με την σημερινή Κυβέρνηση) ορίστηκε ο Πετρόμπεης Μαυρομιχάλης και του Βουλευτικού (αντίστοιχο με την σημερινή Βουλή) ο Α. Μαυροκορδάτος. Αντανακλώνται σε αυτές τις αποφάσεις οι εμφύλιες συγκρούσεις μεταξύ οπλαρχηγών και προκρίτων/Φαναριωτών που είχαν ήδη ξεσπάσει.

**Γ΄ Εθνοσυνέλευση, Τροιζήνα, 1827.**

* Ψήφισε το **Πολιτικό Σύνταγμα της Ελλάδος**, το οποίο βασιζόταν στην αρχή της **διάκρισης των εξουσιών**, διαπνεόταν από φιλελεύθερες ιδέες και ήταν το πιο δημοκρατικό σύνταγμα της εποχής του.
* **Εξέλεξε προσωρινό κυβερνήτη της Ελλάδας τον Ιωάννη Καποδίστρια με θητεία 7 ετών.** Ο Καποδίστριας έφτασε στην Ελλάδα το 1828 και μέχρι τη δολοφονία του (1831) προσπάθησε να θέσει τις βάσεις ενός οργανωμένου κράτους της εποχής, με προτεραιότητα στην οικονομία, την δημόσια διοίκηση και την δικαιοσύνη, τον στρατό και την εκπαίδευση.

**Πολιτικές διαμάχες, Εμφύλιος πόλεμος**

Το καλοκαίρι του 1821 έφτασε στην Πελοπόννησο ο Δημήτριος Υψηλάντης, αδελφός του Αλέξανδρου (που φυλακίστηκε και πέθανε σε αυστριακή φυλακή το 1828) για να αναλάβει την ηγεσία του Αγώνα. Γύρω του συσπειρώθηκαν αρκετοί οπλαρχηγοί και Φιλικοί, οι οποίοι διαφωνούσαν με τη μονοπώληση της πολιτικής εξουσίας από τους προεστούς, τους Φαναριώτες και τους ιεράρχες. Αρχικά ήταν πολιτική σύγκρουση, αλλά το 1823 εξελίχθηκε σε ανοιχτή ένοπλη αναμέτρηση.

**Αίτια εμφυλίου:**

* Οι αντιθέσεις ανάμεσα στους Έλληνες που προεπαναστατικά είχαν την εξουσία και επιδίωκαν να τη διατηρήσουν και τώρα (προεστοί, Φαναριώτες, ιεράρχες) και σε εκείνους που αναδείχτηκαν στα πεδία των μαχών και διεκδικούσαν μερίδιο στην εξουσία (οπλαρχηγοί, Φιλικοί).
* Οι τοπικιστικές αντιθέσεις
* Οι διαφωνίες για τη διαχείριση των χρημάτων του δανείου από την Αγγλία
* Οι καθαρά προσωπικές αντιπαλότητες και φιλοδοξίες.

Οι βίαιες **εμφύλιες συγκρούσεις** είχαν δυσμενή αντίκτυπο στη διεξαγωγή του πολέμου. Χαρακτηριστικά, το 1824-25 ο Μαυροκορδάτος και οι Υδραίοι συμμάχησαν με τον Ιωάννη Κωλέττη, απέκλεισαν τους Πελ/σίους από την εξουσία. Στρατεύματα από τη Στερεά Ελλάδα λεηλάτησαν τη Β. Πελ/σο, αναγκάζοντας τους Πελοποννησίους να συνθηκολογήσουν. Φυλάκισαν τον Κολοκοτρώνη και τον Οδυσσέα Ανδρούτσο, ο οποίος και δολοφονήθηκε στη φυλακή το 1825. Ο Κολοκοτρώνης τελικά αποφυλακίστηκε το 1825 για ν’ αντιμετωπίσει την εισβολή του Ιμπραήμ στην Πελοπόννησο.

Επίσης, οι προσδοκίες των Ελλήνων για στήριξη του Αγώνα τους από τις μεγάλες δυνάμεις συντέλεσαν στη **δημιουργία των πρώτων ελληνικών κομμάτων («γαλλικό», «αγγλικό», «ρωσικό»)**.

**Η έκβαση της Επανάστασης**.

Η ναυμαχία του Ναυαρίνου (1827) όπου οι συνασπισμένες ναυτικές δυνάμεις Γάλλων, Άγγλων και Ρώσων στο πλευρό των Ελλήνων κατατρόπωσαν το στόλο των Οθωμανών, ανέδειξε την αυξανόμενη βούληση των «Μεγάλων Δυνάμεων» της εποχής να συμβάλλουν στη δημιουργία ανεξάρτητου ελληνικού κράτους. Οι δυο διεθνείς συνθήκες που περιγράφουν τους όρους της δημιουργίας του είναι:

**Πρωτόκολλο Ανεξαρτησίας 1830:**

* Προέβλεπε την αναγνώριση **ανεξάρτητου κράτους που θα περιλάμβανε την Στερεά Ελλάδα, την Πελοπόννησο και τις Κυκλάδες**, ενώ έμεναν εκτός του ελληνικού κράτους: Κρήτη, Επτάνησα, Β.Α. Αιγαίο, Δωδεκάνησα, Θεσσαλία, Ήπειρος, Μακεδονία, Θράκη.
* Αναγνώριζε ως **πολίτευμα της χώρας την απόλυτη μοναρχία**
* Όριζε ως **εγγυήτριες δυνάμεις την Αγγλία, τη Γαλλία και τη Ρωσία**.

Το καθεστώς αυτό της εγγύησης ισοδυναμούσε με **εποπτεία της χώρας** και του μέλλοντος της από τις τρεις μεγάλες δυνάμεις και επέτρεπε παρεμβάσεις τους στην άσκηση της εθνικής της πολιτικής.

**Συνθήκη της Κωνσταντινούπολης, 1832**

Έπειτα από πολλές διαπραγματεύσεις, τον [Ιούλιο](https://el.wikipedia.org/wiki/%CE%99%CE%BF%CF%8D%CE%BB%CE%B9%CE%BF%CF%82) του 1832, υπογράφτηκε στην Κωνσταντινούπολη ο **τελικός διακανονισμός με τον οποίο:**

* **Η Οθωμανική Αυτοκρατορία αποδέχτηκε από κοινού μαζί με τις τρεις «εγγυήτριες δυνάμεις» (**[**Αγγλία**](https://el.wikipedia.org/wiki/%CE%91%CE%B3%CE%B3%CE%BB%CE%AF%CE%B1)**,** [**Γαλλία**](https://el.wikipedia.org/wiki/%CE%93%CE%B1%CE%BB%CE%BB%CE%AF%CE%B1) **και Ρωσία) και αναγνώρισε την ανεξαρτησία της Ελλάδας και τη γραμμή συνόρων Παγασητικού – Αμβρακικού**.
* Με την ίδια συνθήκη οριζόταν ως **βασιλιάς της Ελλάδας ο δευτερότοκος γιος του βασιλιά της Βαυαρίας, Όθων.**